
„Agencija za vodno područje rijeke Save“ Sarajevo, rješavajući po zahtjevu pravnog lica „HIFA-PETROL“ d.o.o. Sarajevo, za donošenje rješenja o vodnoj dozvoli za ispuštanje oborinskih onečišćenih voda sa lokacije benzinske stanice sa pratećim sadržajima, izgrađene u naselju Stupine, Grad Tuzla, na osnovu člana 109. stav (1) Zakona o vodama („Službene novine Federacije BiH“, broj 70/06) i člana 200. stav (1) Zakona o upravnom postupku („Službene novine Federacije BiH“, broj 2/98, 48/99 i 61/22), donosi: 
   R J E Š E N J E

    o vodnoj dozvoli 
1. Pravnom licu „HIFA-PETROL“ d.o.o. Sarajevo, daje se vodna dozvola za ispuštanje oborinskih onečišćenih voda sa lokacije benzinske stanice sa pratećim sadržajima, izgrađene na zemljištu označenom kao k.č. broj: 2374/7, 2374/8 i 2373/9 K.O. Tuzla III, Grad Tuzla.  
2. Ova vodna dozvola ne oslobađa podnosioca zahtjeva obaveze pribavljanja saglasnosti i dozvola, od strane drugih nadležnih organa, a sve u skladu sa važećim zakonskim propisima, odlukama i dr.

3. Vodna dozvola se daje na osnovu činjeničnog stanja utvrđenog pregledom dostavljene dokumentacije i izvršenim uviđajem na objektu, pod sljedećim uslovima:

3.1. Da se upotreba i korištenje predmetnog objekta vrši u skladu sa urađenom Investiciono-tehničkom dokumentacijom, koja je poslužila kao podloga za davanje ove vodne dozvole.

3.2. Da se skladištenje nafte i naftnih derivata vrši u podzemnim čeličnim dvoplašnim spremnicima ukupne zapremine 100 m3 sa pripadajućom armaturom za rukovanje, praćenje i sigurnost rada.
3.3. Korisnik objekta je obavezan vršiti redovnu kontrolu međuplašnog prostora rezervoara za skladištenje naftnih derivata, njihovo čišćenje i kontrolu rada.

3.4. Skladištenje i pretakanje nafte i naftnih derivata vršiti u skladu sa Zakonom o naftnim derivatima u Federaciji Bosne i Hercegovine („Službene novine Federacije BiH“, broj 52/14) i propisima iz ove oblasti, a na način da se spriječi dospijevanje nafte i naftnih derivata u podzemne i površinske vode. 

3.5. Korisnik poslovnog objekta za sve vrijeme trajanja ove vodne dozvole treba obezbijediti da se oborinske onečišćene vode sa lokacije predmetne benzinske stanice sakupljaju putem slivnika sa slivnom rešetkom i internom kanalizacionom mrežom odvode do separatora nafte i naftnih derivata. Ovako prečišćene vode se preko okna za monitoring ispuštaju u kolektor oborinske kanalizacije kojim upravlja JKP „Vodovod i kanalizacija“ d.o.o. Tuzla.

3.6. Čišćenje separatora i pratećih elemenata, te odvoz i konačno zbrinjavanje otpadnog mulja i taloga, kao i opasnog otpada sa lokacije predmetne benzinske stanice može vršiti isključivo firma ovlaštena za tu vrstu djelatnosti, prema sklopljenom ugovoru. O načinu i vremenu radova održavanja, odnosno o pražnjenju, odvozu i zbrinjavanju sadržaja taložnika i separatora ulja i masti, neophodno je voditi službenu evidenciju i arhivu.

3.7. U toku važenja ovog rješenja, korisnik predmetnog objekta je obavezan poduzeti sve potrebne mjere kako bi kvalitet oborinskih onečišćenih voda, prije ispuštanja, zadovoljio granične vrijednosti u skladu s članom 14. Uredbe o uslovima ispuštanja otpadnih voda u okoliš i sisteme javne kanalizacije („Službene novine Federacije BiH“, broj 26/20, 96/20 i 1/24).

3.8. Korisnik objekta je dužan, putem laboratorije ovlaštene od strane Federalnog ministarstva poljoprivrede, vodoprivrede i šumarstva, vršiti redovna ispitivanja kvaliteta otpadnih voda, uzimanjem uzorka efluenta iz okna za monitoring u skladu sa članom 19. stav (4) Uredbe o uslovima ispuštanja otpadnih voda u okoliš i sisteme javne kanalizacije. Učestalost i način ispitivanja vršiti u skladu sa članom 20. Uredbe o uslovima ispuštanja otpadnih voda u okoliš i sisteme javne kanalizacije. Rezultate analiza dostaviti ovoj Agenciji.

3.9. Izvještaje o ispitivanju i ocjeni kvaliteta otpadnih voda može uraditi isključivo laboratorija ovlaštena od strane Federalnog ministarstva poljoprivrede, vodoprivrede i šumarstva na osnovu člana 64. stav (3) Zakona o vodama i Pravilnika o uslovima koje moraju ispunjavati referentne odnosno ovlaštene laboratorije za ispitivanje voda, sadržaj i način davanja ovlasti („Službene novine Federacije BiH“, broj 14/10, 14/13, 26/14, 23/17 i 41/20).

3.10. Sadržaj (mulj) iz uređaja za prečišćavanje otpadnih voda i ostali otpad ne smije se odlagati na česticu „vodno dobro“, odnosno u vodotoke i na njihove obale.

3.11. Na predmetnoj lokaciji nije dozvoljeno indirektno ispuštanje otpadnih voda u podzemne vode.

3.12. Osigurati priručna sredstva za brzu intervenciju u slučaju nekontrolisanog istjecanja nafte i naftnih derivata, kako bi se spriječilo moguće onečišćenje voda i tla (piljevina, prikladni apsorbensi, odgovarajuće posude, uređaji za pretakanje i sl.).

3.13. Korisnik objekta je obavezan pridržavati se svih mjera i uslova propisanih u saglasnostima i dozvolama, izdatim od strane drugih nadležnih organa, a odnose se na korištenje i zaštitu voda i nisu u suprotnosti sa uslovima iz ove vodne dozvole.

4. Vlasnik, odnosno korisnik objekta je obavezan voditi propisne evidencije, te nadležnim organima dostavljati propisane obrasce (Obrazac EBS) u skladu sa Zakonom o vodama („Službene novine Federacije BiH“, broj 70/06) i Pravilnikom o načinu obračunavanja, postupku i rokovima za obračunavanje i plaćanje i kontrolu izmirivanja obaveza na osnovu opšte vodne naknade i posebnih vodnih naknada („Službene novine Federacije BiH“, broj 92/07, 46/09, 79/11 i 88/12), Prilog 1. Poglavlje V – Određivanje koeficijenata zagađenja za zagađivače voda kod kojih se ne vrše direktna mjerenja voda, tačka 22. te prema dostavljenim obrascima izvršavati u cjelosti i u propisanim rokovima obavezu plaćanja vodnih naknada. 
5. U periodu važenja ove dozvole, korisnik predmetnog objekta „HIFA-PETROL“ d.o.o. Sarajevo je dužan provoditi sve mjere i aktivnosti propisane istom.

6. Ukoliko radom predmetnog objekta dođe do šteta bilo kakvog karaktera, korisnik vodne dozvole je dužan uzroke nastalih šteta otkloniti, a nastale štete trećim licima nadoknaditi.

7. U slučaju izvanrednih situacija, havarijskih onečišćenja i drugih sličnih okolnosti, čime bi bio ugrožen kvalitet podzemnih i površinskih voda, korisnik objekta obavezan je izvijestiti nadležne organe i izvršiti izvanredna postupanja po nalogu nadležnih organa, te o vlastitom trošku uzroke štete otkloniti, a nastale štete nadoknaditi.

8. Ukoliko usljed štetnog djelovanja voda nastalog zbog neizgrađenosti ili nedovoljne osposobljenosti (zaštitnih) vodnih objekata dođe do nastanka štete na objektima benzinske stanice sa pratećim sadržajima obuhvaćenim ovom vodnom dozvolom, korisnik zaštitnih vodnih objekata nije odgovoran za nastale štete. 
9. Prava stečena po ovoj dozvoli ne mogu se prenositi na treća lica, a ista prestaju u skladu sa odredbama Zakona o vodama.

10. Ova vodna dozvola, shodno članu 117. stav (1) Zakona o vodama, daje se sa rokom važenja od 5 (pet) godina od dana pravosnažnosti ovog rješenja.

11. Prije isteka važenja ove dozvole, Investitor je dužan da podnese zahtjev za izdavanje nove vodne dozvole.

12. Ova vodna dozvola može se izmijeniti ukoliko za to nastupe razlozi utvrđeni u članu 130. stav (1) tačka 1., 2., 3. ili 4. Zakona o vodama, a zainteresirane stranke podnesu argumentiran zahtjev.

O b r a z l o ž e n j e

Pravno lice „HIFA-PETROL“ d.o.o. Sarajevo, zahtjevom broj: 71-INV/26 od 09.06.2026. godine se obratilo ovoj Agenciji za donošenje rješenja o vodnoj dozvoli za ispuštanje oborinskih onečišćenih voda sa lokacije benzinske stanice sa pratećim sadržajima, izgrađene na k.č. broj: 2374/7, 2374/8 i 2373/9 K.O. Tuzla III, Grad Tuzla. 

U provedenom postupku dostavljena je i pregledana sljedeća dokumentacija:

·   Kopija rješenja o vodnoj dozvoli broj: UP-I/25-3-40-183-4/21 od 10.06.2021. godine izdatog od strane Agencije za vodno područje rijeke Save Sarajevo;

·   Kopija rješenja o vodnoj dozvoli broj: 04/2-11-21-958/23 od 09.03.2023. godine izdatog od strane Ministarstva poljoprivrede, šumarstva i vodoprivrede Tuzlanskog kantona;
· Kopija izvještaja o monitoringu kvaliteta i kvantiteta otpadnih voda „HIFA-PETROL“ d.o.o. Sarajevo poslovna jedinica Stupine izrađenog od strane „TQM“ d.o.o. Lukavac, decembar 2025. godine;
·   Kopija uvjerenja o registraciji/upisu u Jedinstveni registar obveznika indirektnih poreza broj: 04/1-UPP/1-16499/07 od 06.09.2007. godine, izdatog od strane Uprave za indirektno oporezivanje BiH; 
·   Kopija uvjerenja o poreznoj registraciji izdatog od strane Porezne uprave FBiH dana 23.02.2005. godine;
·   Kopija radnog naloga o čišćenju separatora;
·   Dokaz o uplati upravne takse.
Nakon izvršenog uvida u dostavljeni zahtjev i priloženu dokumentaciju utvrđeno je da su uz zahtjev dostavljeni potrebni prilozi, te je ovaj organ u skladu sa odredbama Zakona o upravnom postupku pokrenuo postupak u ovoj upravnoj stvari i u skladu sa članom 12. stav (5) i (6) Pravilnika o sadržaju, obliku, uvjetima, načinu izdavanja i čuvanja vodnih akata („Službene novine Federacije BiH“, br. 31/15, 55/19, 41/20 i 63/22), izvršen je obilazak predmetne lokacije i tom prilikom sačinjen zapisnik o uviđaju broj: UP-1/21-3-40-251-2/26 od 12.06.2026. godine.

  Uvidom u dostavljenu dokumentaciju i izvršenim uviđajem na licu mjesta može se konstatovati sljedeće:

Benzinska stanica „HIFA-PETROL“ d.o.o. Sarajevo locirana je u naselju Stupine. Vodosnabdijevanje objekta benzinske stanice se vrši iz gradskog vodovodnog sistema. Otpadne vode koje se javljaju na predmetnom lokalitetu su onečišćene oborinske vode sa saobraćajnih, manipulativnih i parking površina. Prikupljanje otpadnih voda se vrši putem slivnika sa slivnom rešetkom, te potom internom kanalizacionom mrežom se vode do separatora ulja i naftnih derivata. Ovako prečišćene vode se ispuštaju u kolektor oborinske kanalizacije kojim upravlja JKP „Vodovod i kanalizacija“ d.o.o. Tuzla.

Skladištenje nafte i naftnih derivata se vrši u dvoplašnim čeličnim podzemnim rezervoarima ukupne zapremine V=100,0 m³.
Prilikom uviđaja utvrđeno je da podnosilac zahtjeva održava objekte za prikupljanje, tretman i ispuštanje onečišćenih otpadnih voda (slivnici, rešetke, kanalizaciona mreža, separator ulja i masti, i dr.) te ispunjava i druge uslove date vodnom dozvolom. Zbrinjavanje opasnog otpada se vrši od strane ovlaštene firme.

Na osnovu dostavljene dokumentacije i uviđaja izvršenog na predmetnoj lokaciji, a u svrhu smanjenja negativnih uticaja predmetnog objekta na stanje voda i vodni režim, podnosiocu zahtjeva su ovom vodnom dozvolom u tački 3. dispozitiva Rješenja propisani uslovi u skladu sa odredbama članova 53. i 116. Zakona o vodama, članova 12. i 13. Pravilnika o sadržaju, obliku, uvjetima, načinu izdavanja i čuvanja vodnih akata i odredbama člana 3. tačka s) i članova 14., 19. i 20. Uredbe o uslovima ispuštanja otpadnih voda u okoliš i sisteme javne kanalizacije.
Tačkom 4. dispozitiva rješenja propisana je u skladu sa tačkama 12. i 35. Pravilnika o načinu obračunavanja, postupku i rokovima za obračunavanje i plaćanje i kontrolu izmirivanja obaveza na osnovu opštih i posebnih vodnih naknada („Službene novine Federacije BiH“, broj 92/07, 46/09, 79/11 i 88/12) i Odlukom o visini posebnih vodnih naknada („Službene novine Federacije BiH“, broj 46/07, 10/14 i 03/16).

Na osnovu provedenog postupka konstatuje se da je podnosilac zahtjeva „HIFA-PETROL“ d.o.o. Sarajevo ispunio minimum uslova za izdavanje vodne dozvole za ispuštanje oborinskih onečišćenih voda sa lokacije benzinske stanice izgrađene u naselju Stupine, na k.č. broj: 2374/7, 2374/8 i 2373/9 K.O. Tuzla III, Grad Tuzla, te je riješeno kao u dispozitivu ovog rješenja.

Podnosilac zahtjeva je, na ime izdavanja ovog vodnog akta, izvršio uplatu federalne pristojbe iz tar. br. 43. Zakona o federalnim upravnim pristojbama i Tarife federalnih upravnih pristojbi („Službene novine Federacije BiH“, br. 6/98, 8/00, 45/10 i 43/13). 

Uputa o pravnom lijeku:

Protiv ovog rješenja može se uložiti žalba Federalnom ministarstvu poljoprivrede, vodoprivrede i šumarstva, u roku od 15 dana od dana prijema rješenja.

Žalba se podnosi neposredno pismeno ili preporučeno putem pošte ovom organu i taksira se sa 15 KM takse, prema tarifnom broju 3. Tarife federalnih administrativnih taksi.

Obrađivač akta: Munir Trako, dipl.inž.građ.

Po ovlaštenju

Rukovodilac Sektora za  izdavanje vodnih akata

____________________________
Nihad Pezo, dipl.inž.građ.

 Dostaviti:
· „HIFA-PETROL“ d.o.o. Sarajevo, Hotonj bb, 71 320 Vogošća
· AVP Sava, ISV - vodna knjiga
· Sektor 50

· Sektor 40 - arhiva
· Oglasna tabla AVP Sava Sarajevo 
Broj:�
UP-1/21-3-40-251-5/26�
�
Datum: �
30.06.2026. godine�

